钦定古今图书集成/明伦汇编/氏族典/第529卷 > 郭荣
## 钦定古今图书集成/明伦汇编/氏族典/第529卷 > 郭荣

按《隋书郭荣传》，“荣字长荣，自云太原人也。容貌魁岸，
外疏内密。周大冢宰宇文护察荣谨厚，擢为中外府
水曹参军，以功授大都督。护以稽胡数为寇乱，使荣
绥集之。荣于上郡、延安筑周昌、弘信、广安、招远、咸宁
等五城，以遏其要路，稽胡由是不能为寇。武帝亲总
万几，拜宣纳中士。后从帝平齐，以战功封平阳县男”，
迁司水大夫。荣少与高祖亲狎，宣帝崩，高祖总百揆，
即拜相府乐曹参军。俄以本官复领蕃部大夫。高祖
受禅，引为内史舍人，进爵蒲城郡公，加位上仪同，累
迁通州刺史。仁寿初，西南夷獠多叛，诏荣率兵讨之，
岁馀悉平。炀帝即位，入为武候骠骑将军，以严正闻。
后数岁，黔安首领田罗驹阻清江作乱，诏荣击平之。
迁左候卫将军。从帝西征吐谷浑，拜银青光禄大夫。
辽东之役，以功进位左光禄大夫。杨元感之乱，帝令
驰守太原。明年，复从帝至柳城，遇疾卒于怀远镇，时
年六十八。谥曰恭。有子福善。